Ο **Φίλων Κτενίδης** (Τραπεζούντα 1889 – Θεσσαλονίκη 13 Ιουλίου 1963) ήταν θεατρικός συγγραφέας, δημοσιογράφος και γιατρός, ποντιακής καταγωγής. Υπήρξε εκδότης της "Ποντιακής Εστίας" (λαογραφικό περιοδικό, 1950) και ιδρυτής (1951) του σωματείου "Παναγία Σουμελά" και ο άνθρωπος που εμπνεύστηκε την ανιστόρηση της νέας μονής Παναγίας Σουμελά στην Καστανιά Ημαθίας.

Βιογραφία
---------

### Πρώτα χρόνια και σπουδές

Πέρασε τα παιδικά του χρόνια στην Κρώμνη και το 1906 αποφοίτησε με Άριστα από το Φροντιστήριο της Τραπεζούντας. Την περίοδο 1906-1909 εργάστηκε ως λογιστής. Την ίδια περίοδο αρθρογραφούσε στην εφημερίδα "Εθνική Δράσις" της γενέτειράς του και το 1910 ανέλαβε διευθυντής δικής του εφημερίδας, της δεκαπενθήμερης "Επιθεώρησης". Λίγο αργότερα απελάθηκε από τους Νεότουρκους και εγκαταστάθηκε στην Αθήνα, όπου γράφτηκε στην Ιατρική Σχολή του Πανεπιστημίου της πρωτεύουσας. 

### Στρατός και ιατρική

Πολέμησε εθελοντικά με τον ελληνικό στρατό στην Ήπειρο και στη Μακεδονία, την περίοδο 1912-13. Το 1914-15 επέστρεψε στην Τραπεζούντα για να προσφέρει εθελοντικά τις υπηρεσίες του ως γιατρός και μετά την είσοδο των ρωσικών στρατευμάτων στην πόλη (1916) έφυγε στον Καύκασο, όπου εργάστηκε ως στρατιωτικός γιατρός στο μεγαλύτερο ρωσικό στρατιωτικό νοσοκομείο στα Πλάτανα.

### Πολιτική σταδιοδρομία

Το 1922 επέστρεψε στη Θεσσαλονίκη, ενώ στις εκλογές του 1935 εξελέγη βουλευτής Αθηνών με το συνδυασμό Συμπραττόντων Κυβερνητικών Κομμάτων συγκεντρώνοντας 71.531 ψήφους. Το 1938 εγκαταστάθηκε μόνιμα στη συμπρωτεύουσα, όπου εργάστηκε ως γιατρός.

### Θάνατος και έργα

Ο τάφος του Φίλωνα Κτενίδη στη Μονή Παναγίας Σουμελά στην Ημαθία.
Απεβίωσε τον Ιούλιο του 1963 και ο τάφος του βρίσκεται στην Παναγία Σουμελά στην Καστανιά Ημαθίας.

Συνέγραψε 17 ποντιακά θεατρικά έργα. Είναι ο μοναδικός Πόντιος συγγραφέας, του οποίου τα έργα έχουν παρουσιαστεί από τους περισσότερους ερασιτεχνικούς θιάσους, στην Ελλάδα και διεθνώς.

Έργα
----

### Ποιήματα

* "Καμπάνα του Πόντου"

### Θεατρικά

* "Ο Ξενιτέας"
* "Ο Μάραντον"
* "Το Γιάντες"
* "Το Μαυροκόρτ'ς"
* "Ο Γκιαούρτς"
* "Η Προξενεία"
* "Ο Χωρέτες"
* "Ο Τελευταίον ο χορός"
* "Ο Κλήδονας"
* "Ο Διγενής Ακρίτας"
* "Οι Πατρίδες"
* "Σουμελά"
* "Η γυναίκα του πρωτομάστορα"
* "Ο Κλήδονας"
* "Η Αποθήκη της Στοφορίνας"
* "Η Ανεψιά τη Βέβαια"
* "Η Δασκαλίτσα"
* "Υπουργικά βάσανα"
* "Ο Ζουρνάς"

Παραπομπές
----------

1. 1 2  Βιογραφικό Αρχειοθετήθηκε 2014-06-29 στο Wayback Machine. Φίλωνα Κτενίδη στον δικτυακό τόπο του Σωματείου "Παναγία Σουμελά", ανάκτηση 24-7-2014.
2. ↑  Ψηφιακή Βιβλιοθήκη Πέργαμος του ΕΚΠΑ, Στατιστική των Εκλογών Εθνικής Συνελεύσεως της 9ης Ιουνίου 1935, σελ.24[*νεκρός σύνδεσμος*]
3. ↑  Νέα Εποχή, "Φίλων Κτενίδης" (νεκρολογία), 25-7-1963, σελ.2, μέσω ΓΑΚ - Αρχεία Νομού Πιερίας.
4. ↑  Theofilos Poutachidis (2016-01-01), *Θεοφιλος Πουταχιδης Η καμπανα του Ποντου ( ολο το εργο 0*, ανακτήθηκε στις 2017-04-23
5. ↑  Καρεπίδης, Ιωακείμ (2015). «Η Καμπάνα του Πόντου: Λαογραφική-εννοιολογική προσέγγιση». *Αρχείον Πόντου* (Αθήνα: Επιτροπή Ποντιακών Μελετών) **Τόμος Πεντηκοστός πέμπτος**: 83-240.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 299769658
* **ΕΒΕ**: 36578
* **AA**: 148302
* **BiblioNet**: **90700**
* LCCN: no2014138106
* ISNI: 0000 0004 0336 5638
* GND: 1034343599

 |

 |